এ বছরের শুরুতে ১৮ ও ২০ বছর বয়সী দুই মেয়ে এবং ১৫ বছরের এক ছেলেকে নিয়ে কক্সবাজারে পৌঁছাতে পেরেছেন রাখাইনের আহমেদ (৫০)। তিনি জানান, এক মাস আগে তাঁর দুই সন্তানকে জবাই করা হয়। যারা মাছ ধরতে গিয়েছিল, তারাও কেউ জীবিত ফেরেনি। এত কিছুর পরও তিনি এত দিন রাখাইন থেকে পালাতে পারেননি। কারণ তাঁদের গ্রামটিই ঘিরে রাখা হয়েছিল। তিনি আরো জানান, রাখাইনের রাথিডংয়ে তাঁর পরিবারের কয়েক সপ্তাহ কেটেছে অত্যন্ত ভয়ে। এমনকি চুলা জ্বালানোর জন্য কাঠ জোগাড় করতেও তাঁরা বাড়ির বাইরে যেতে পারেননি। তাঁদের হুমকি দিচ্ছিল প্রতিবেশীরা। পরে দেড় লাখ কিয়াত (প্রায় ৯ হাজার টাকা) ঘুষ নিয়ে তারাই পালানোর সুযোগ করে দিয়েছে।